Afrikaanse sanger word pa: “Dis ongelooflik en oorweldigend”Adam Barnard en sy vrou, Almitra (Foto: Adéle Changuion) Die Afrikaanse sanger en voormalige lid van die musiekgroep Romanz, Adam Barnard, het Maandagoggend vir die eerste keer pa geword van ŉ skattige babadogtertjie. Die sanger het die nuus aan Maroela Media bevestig. Adam en sy vrou, Almitra, het klein Carmie 09:30 Maandagoggend in die wêreld verwelkom. Sy het 3, 65 kg geweeg. Carmie, ŉ Bybelse naam, beteken “God se tuin”. Almitra en Carmie is gesond. “Dit is ongelooflik en oorweldigend en mens besef wat ŉ wonderwerk dit is. Ek wens vir haar net gesondheid en liefde vir die toekoms,” het hy gesê. Wat is die belangrikste les wat hy haar wil leer? “Om mense met liefde te hanteer en Jesus te ken.” Die sanger het onlangs nuwe musiek bekendgestel waaronder die enkelsnitte “Seisoene in die son” en “Woorde tussen jou en my”. Vir meer inligting, besoek Adam se Facebook-blad.